CELEX: C2005/205/55
Language: et
Date: 2005-08-20 00:00:00
Title: Kohtuasi T-231/05: Corsica Ferries France 15. juuni 2005. aasta hagi Euroopa Ühenduste Komisjoni vastu

20.8.2005   
            
            
               ET
            
            
               Euroopa Liidu Teataja
            
            
               C 205/30
            
         Corsica Ferries France 15. juuni 2005. aasta hagi Euroopa Ühenduste Komisjoni vastu
   (Kohtuasi T-231/05)
   (2005/C 205/55)
   Kohtumenetluse keel: prantsuse
   Corsica Ferries France, asukoht Bastia (Prantsusmaa), esitas 15. juunil 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindajad on advokaadid Stéphane Rodrigues ja Alice Jaume.
   Hageja palub Esimese Astme Kohtul:
   
               1.
            
            
               tühistada komisjoni 16. märtsi 2005. aasta otsus Prantsusmaa poolt Société Nationale Maritime Corse-Méditerranée'le (SNCM) makstud ümberkorraldamisabi teise osa kohta;
            
         
               2.
            
            
               mõista kohtukulud välja kostjalt.
            
         Õiguslikud alused ja peamised argumendid
   Käesolev hagi puudutab komisjoni 16. märtsi 2005. aasta otsust K(2004)4751 lõplik, millega Prantsusmaa poolt Société Nationale Maritime Corse-Méditerranée'le (SNCM) ümberkorraldamisabi teise osa maksmine tunnistatakse teatud tingimustel ühisturuga kokkusobivaks (abi nr C 58/2002, ex N 118(2002)). Kõnealune otsus on vaieldamatult seotud 9. juuli 2003. aasta otsusega, millega asjaomase ümberkorraldamisabi esimene osa kiideti teatud tingimustel heaks.
   Oma nõuete toetuseks väidab hagejaks olev äriühing, et komisjon on rikkunud EÜ asutamislepingu artiklit 87 ning selle rakendamiseks vastu võetud ja käesolevas asjas tähtsust omavaid õigusnorme, st esiteks tingimusi, mis on sätestatud eespool viidatud 9. juuli 2003. aasta otsuses ning teiseks tingimusi, mis on sätestatud komisjoni 1997. aasta ühenduse suunistes meretranspordile antava riigiabi kohta (1) ja komisjoni 1999. aasta ühenduse suunistes raskustes olevate äriühingute päästmiseks ja ümberkorraldamiseks antava riigiabi kohta (2), nagu neid kohaldati vaidlusaluse riigiabi hindamismenetluse alguses.
   Hageja täpsustab siinkohal, et vastupidiselt 9. juuli 2003. aasta otsusele ei ole SNCM-i osalust Compagnie Corse Méditerranée's loovutatud. Lisaks on SNCM jätkuvalt kohaldanud hinnapoliitikat, mis näeb ette konkurentidest madalamate hindade pakkumise.
   Lisaks ei ole eespool viidatud ühenduse suuniste osas Prantsuse Vabariigi esitatud ümberkorraldamiskava täielikult ellu viidud. Peale selle ei ole abi summa miinimumiga piiratud.
   
      (1)  EÜT C 205, 5.7.1997, lk 5.
   
      (2)  EÜT C 288, 9.10.1999, lk 2.